《雪夜与友人同赋四十韵》
明代·王祎

碧宇凝瑶雪，璇霄散彩蟾。清华交灿烂，劲气稍沉潜。

漏冻更偏永，堂虚夜正严。徘徊云母帐，绰约水晶帘。

鹤梦疑还觉，蜗痕眩莫觇。近林生薄曙，傍水夺初暹。

远近迷鸳瓦，高低湿草苫。乾坤同一色，海岳混群瞻。

转讶肤生素，因疑首变黔。无端琼屑屑，有底玉纤纤。

积处逡巡厚，消时次第渐。应期三白见，触物六花黏。

沙际渔收艇，街头酒宿帘。青楼娇管歇，琐闼禁铃恬。

𥯤火残鸡舌，泓冰折兔尖。囊琴栖宝匣，台镜掩芳奁。

茶椀醒仍索，樽醪醉稍厌。沈腰吟后瘦，潘鬓暗中添。

阮籍今青眼，孙权故紫髯。高怀期旷世，俗态鄙趋炎。

题出寻腔和，䦰藏觅谶拈。消闲清事迭，肆谑笑声兼。

坐久情逾浃，欢浓睡未忺。锦䄄温翠被，缃帙冷牙签。

日杮含脂腻，霜柑剖密甜。拥炉容少憩，促席绝微嫌。

霭霭深衷露，霏霏剩馥沾。町畦应遂略，崖岸竟忘谦。

病怪当隅鵩，难思上钓鲇。且须联石鼎，未用叹衣镰。

有客歌如玉，何人咏撒盐。剡舟怀返棹，关马忆征韂。

牢落梁园赋，凄凉渭水占。秉忠苏节在，克敌蔡师歼。

焦祖称高士，袁僵举孝廉。世徒誇盛丽，谁复恤闾阎。

门有仙人氅，家无孝子缣。平安传竹屋，妆点向梅檐。

兴逸真何适，才疏乏我砭。摛辞聊纪述，文彩愧江淹。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。